ET Euroopa Liidu Teataja C 39/3

KOMISJONI OTSUS,

30. jaanuar 2018,

millega luuakse üleeuroopalist huvi pakkuvate tähtsate projektide strateegiline foorum

(2018/C 39/03)

EUROOPA KOMISJON,

võttes arvesse Euroopa Liidu toimimise lepingut

ning arvestades järgmist:

(1) Aluslepingu artikliga 173 on liidule ja liikmesriikidele tehtud ülesandeks tagada liidu tööstuse konkurentsivõimelisuseks vajalikud tingimused.

(2) ELi toimimise lepingu artikli 107 lõike 3 punktis b on sätestatud, et „abi üleeuroopalist huvi pakkuva tähtsa projekti elluviimiseks“ võib pidada siseturuga kokkusobivaks.

(3) Edukas tööstusstrateegia peaks lähtuma Euroopa tugevatest külgedest ja uute tehnoloogiate strateegiliste varade väärtusahelatest, mille puhul on sageli vaja liikmesriikide ametiasutuste ja tööstusharude ühiseid, hästi koordineeritud jõupingutusi ja investeeringuid.

(4) On vaja, et liikmesriigid ja tööstusharud kasutaksid ennetavat lähenemisviisi uute üleeuroopalist huvi pakkuvate tähtsate projektide (1) puhul, millel võib olla oluline roll poliitika ja meetmete edendamisel majanduskasvu seisukohast olulistes valdkondades.

(5) Komisjoni teatises „Investeerimine aruka, innovatiivse ja jätkusuutliku tööstuse nimel. Uus ELi tööstuspoliitika strateegia“ (2) kutsutakse üles looma peamisi sidusrühmi ühendav strateegiafoorum, et teha kindlaks peamised väärtusahelad ja investeerimisprojektid ning hoida silma peal edusammudel.

(6) Võttes arvesse eespool märgitut, peab komisjon kasutama nõuandvasse organisse kuuluvate asjatundjate teadmisi.

(7) Seepärast on vaja moodustada eksperdirühm strateegiliste väärtusahelate ja investeerimisprojektide alal, eelkõige seoses üleeuroopalist huvi pakkuvate tähtsate projektidega, ning määrata kindlaks selle ülesanded, eesmärgid ja struktuur.

(8) Eksperdirühm peaks pakkuma komisjonile nõu ja asjatundlikkust, mille eesmärk on aidata kujundada liidu ühine nägemus Euroopa peamistest väärtusahelatest ja lihtsustada kokkuleppeid uute investeerimisprojektide väljatöötamiseks ja edendamiseks Euroopa peamistes väärtusahelates, tehes seda mitme liikmesriigi ametiasutuste ja peamiste sidusrühmade vahelise koostöö ja koordineerimise abil.

(9) Rühma peaksid moodustama liikmesriikide pädevate asutuste kõrgetasemelised ametnikud, kõrgetasemelised esindajad muudest avaliku sektori asutustest, nagu liidu organid ja rahvusvahelised organisatsioonid (kes tegutsevad tehnoloogia ja innovatsiooni, energia, transpordi, investeeringute, majandusanalüüsi, julgeoleku- ja kaitsepoliitika alal), akadeemiliste ja teadusasutuste, finants- ja tööstussektori, VKEde ja töötajate huve esindavate organisatsioonide kõrgetasemelised esindajad ning isiklikult nimetatud üksikisikud.

(10) Rühma liikmete jaoks tuleks kehtestada teabe avaldamise eeskirjad.

(11) Isikuandmeid tuleks töödelda kooskõlas Euroopa Parlamendi ja nõukogu määrusega (EÜ) nr 45/2001 (3).

(12) Asjakohane on kindlaks määrata käesoleva otsuse kohaldamisaeg. Komisjon kaalub sobival ajal, kas seda ajavahemikku oleks soovitatav pikendada,

ON TEINUD JÄRGMISE OTSUSE:

Artikkel 1

Reguleerimisese

Luuakse üleeuroopalist huvi pakkuvate tähtsate projektide strateegiline foorum (edaspidi „rühm“).

Artikkel 2

Volitused ja ülesanded

Rühma volitatakse lihtsustama kokkulepete tegemist mitme liikmesriigi avaliku sektori asutuste ja peamiste sidusrühmade vahel, et edendada uusi üleeuroopalist huvi pakkuvaid tähtsaid projekte ja luua liidu tasandil visioon ühisteks, hästi koordineeritud jõupingutusteks ja investeeringuteks peamistes väärtusahelates.

Rühma ülesanded on eelkõige:

a) nõustada komisjoni seoses Euroopa peamiste väärtusahelatega, mida määratletakse Euroopa jaoks strateegilise tähtsusega väärtusahelatena, mille puhul on vajalikud liikmesriikide ametiasutuste ja tööstusharude ühised, hästi koordineeritud jõupingutused ja investeeringud, tagamaks, et Euroopa jääb või saab olulistes valdkondades maailmas juhtivaks tööstusjõuks;

b) aidata komisjonil kujundada neid peamisi väärtusahelaid käsitlev liidu ühine visioon, mida jagaks ka liikmesriigid ja peamised sidusrühmad;

c) nõustada komisjoni üleeuroopalist huvi pakkuvate tähtsate projektide osas, mida on vaja peamistes väärtusahelates;

d) aidata komisjonil luua koostööd ja koordineerida mitmest liikmesriigist pärit avaliku sektori asutuste ja peamiste sidusrühmade vahelist tegevust, et lihtsustada kokkuleppeid uute üleeuroopalist huvi pakkuvate tähtsate projektide edendamiseks;

e) aidata komisjonil jälgida edusamme; teatada kitsaskohtadest ja takistustest, mis on tekkinud üleeuroopalist huvi pakkuvate tähtsate projektide väljatöötamisel ja edendamisel, ning pakkuda lahendusi nende takistuste või kitsaskohtade ületamiseks;

f) nõustada komisjoni kaasnevate meetmete osas, mis on vajalikud üleeuroopalist huvi pakkuvate tähtsate projektide eduka rakendamise tagamiseks;

g) nõustada komisjoni alternatiivsete lahenduste osas, et edendada hästi koordineeritud ühisinvesteeringuid peamistes väärtusahelates, kus üleeuroopalist huvi pakkuv tähtis projekt ei ole teostatav.

Artikkel 3

Konsulteerimine

Komisjon võib rühmaga konsulteerida kõigis küsimustes, mis on seotud Euroopa jaoks strateegilise tähtsusega tööstuslike väärtusahelatega ja asjaomaste investeeringutega.

Artikkel 4

Liikmed

1. Rühma kuulub kuni 50 liiget.

2. Liikmed on:

a) isikuliselt nimetatud üksikisikud;

b) akadeemilised ja teadusasutused, finants- ja tööstussektor, VKEde ja töötajate huve esindavad organisatsioonid;

c) liikmesriikide ametiasutused;

d) muud avaliku sektori üksused.

3. Isikuliselt ametisse nimetatud liikmed tegutsevad sõltumatult ja avalikes huvides.

4. Liikmesriikide ametiasutused, organisatsioonid ja muud avaliku sektori asutused nimetavad oma esindajad ja peavad tagama, et nende esindajad pakuvad kõrgetasemelisi eksperditeadmisi. Komisjoni siseturu, tööstuse, ettevõtluse ja VKEde peadirektoraat („DG GROW“) võib keelduda organisatsiooni liikme nimetamisest, kui ta leiab, et selle isiku nimetamine ei ole asjakohane, pidades silmas artiklis 5 viidatud kandideerimiskutse 4. peatükis sätestatud nõudeid. Sellisel juhul palutakse asjaomasel organisatsioonil nimetada teine esindaja.

5. Liikmeid, kes ei suuda enam eksperdirühma aruteludes tõhusalt osaleda, kes ei vasta komisjoni asjaomase osakonna arvates tingimustele, mis on sätestatud Euroopa Liidu toimimise lepingu artiklis 339, või kes astuvad ametist tagasi, ei kutsuta enam osalema rühma koosolekutel ja nende asemele võib volituste lõpuni jäänud ajaks nimetada uue liikme.

Artikkel 5

Valikumenetlus

1. Rühma liikmed, kellele on viidatud artikli 4.2 punktides a ja b, valitakse avaliku kandideerimiskutse kaudu, mis avaldatakse komisjoni eksperdirühmade ja muude samalaadsete üksuste registris (edaspidi „eksperdirühmade register“). Lisaks võib kandideerimiskutse avaldada muude vahendite kaudu, sealhulgas vastavatel veebisaitidel. Kandideerimiskutses on selgelt määratletud valikukriteeriumid, sealhulgas tööga seotud vajalikud eksperditeadmised ning esindatavad huvid. Minimaalne kandideerimisavalduste esitamise tähtaeg on neli nädalat.

2. Isikuliselt ametisse nimetatud rühmaliikmeks kandideerivad isikud avalikustavad kõik asjaolud, mis võiksid põhjustada huvide konflikti. Eelkõige nõuab komisjon, et need isikud esitaksid koos kandideerimisavaldusega huvide deklaratsiooni, mis vastab eksperdirühmade huvide deklaratsiooni standardvormile, ja ajakohastatud elulookirjelduse. Selleks, et kvalifitseeruda isikuliselt ametisse nimetatavaks kandidaadiks, tuleb esitada nõuetekohaselt täidetud huvide deklaratsioon. Huvide konflikti hindamine toimub kooskõlas komisjoni eksperdirühmade horisontaalsete eeskirjadega (edaspidi „horisontaalsed eeskirjad“).

3. Selleks, et organisatsioonid saaksid nimetada esindaja, peavad nad olema registreeritud läbipaistvusregistris.

4. Eksperdirühma liikmed määrab siseturu, tööstuse, ettevõtluse ja VKEde peadirektoraadi peadirektor spetsialistide hulgast, kes on pädevad artiklis 2 ja artiklis 3 osutatud valdkondades ning kes on vastanud kandideerimiskutsele.

5. Liikmed nimetatakse ametisse kaheks aastaks. Nad jäävad ametisse kuni nende asemele nimetatakse uus liige või kuni oma ametiaja lõpuni. Nende ametiaega võib pikendada.

6. Lisaks koostab siseturu, tööstuse, ettevõtluse ja VKEde peadirektoraat sobivatest kandidaatidest reservnimekirja, millest võib lähtuda asendusliikmete nimetamisel. Siseturu, tööstuse, ettevõtluse ja VKEde peadirektoraat küsib enne kandidaadi nime nimekirja lisamist tema nõusolekut.

Artikkel 6

Juhataja

Rühma tööd juhib siseturu, tööstuse, ettevõtluse ja VKEde peadirektoraadi peadirektor.

Artikkel 7

Tegevus

1. Rühma liikmed tegutsevad siseturu, tööstuse, ettevõtluse ja VKEde peadirektoraadi ülesandel kooskõlas horisontaalsete eeskirjadega.

2. Rühma koosolekud toimuvad üldjuhul komisjoni ruumides Brüsselis.

3. Sekretariaaditeenused tagab siseturu, tööstuse, ettevõtluse ja VKEde peadirektoraat. Komisjoni muude osakondade ametnikud, kes tunnevad menetluse vastu huvi, võivad osaleda rühma ja selle alarühmade koosolekutel.

4. Rühm võib kokkuleppel siseturu, tööstuse, ettevõtluse ja VKEde peadirektoraadiga liikmete lihthäälteenamusega otsustada, et rühma arutelud on avalikud.

5. Protokollis kajastatakse adekvaatselt ja täielikult päevakorra iga punkti arutlusi ja rühma esitatud arvamusi. Protokolli koostab sekretariaat juhataja vastutusel.

6. Rühm võtab oma arvamused, soovitused või aruanded vastu konsensuse alusel. Hääletuse korral otsustatakse hääletuse tulemus liikmete lihthäälteenamusega. Vastu hääletanud liikmetel on õigus nõuda, et arvamustele, soovitustele või aruannetele lisataks dokument nende seisukoha kokkuvõttega.

Artikkel 8

Alarühmad

1. Siseturu, tööstuse, ettevõtluse ja VKEde peadirektoraat võib luua alarühmi, kes tegelevad konkreetsete küsimustega siseturu, tööstuse, ettevõtluse ja VKEde peadirektoraadiga kooskõlastatud volituste alusel. Alarühmad tegutsevad kooskõlas horisontaalsete eeskirjadega ja annavad aru rühmale. Alarühmad saadetakse pärast nende ülesannete täitmist laiali.

2. Alarühmade liikmed, kes ei ole rühma liikmed, valitakse avaliku kandideerimiskutse kaudu, kooskõlas artikliga 5 ja horisontaalsete eeskirjadega.

3. Individuaalseid liikmeid võib nimetada raportöörideks konkreetse teemaga seoses. Koosolekute vahelisel ajal toimub töö elektrooniliste vahendite kaudu.

Artikkel 9

Kutsutud eksperdid

Siseturu, tööstuse, ettevõtluse ja VKEde peadirektoraat võib kutsuda rühma töös ajutiselt osalema eksperte, kes on pädevad rühma või selle alarühma konkreetses päevakorraküsimuses.

Artikkel 10

Vaatlejad

1. Otsese kutse kaudu võidakse kooskõlas horisontaalsete eeskirjadega anda üksikisikutele, organisatsioonidele ja avalik-õiguslikele asutustele vaatleja staatus.

2. Vaatleja staatuses organisatsioonid ja avalik-õiguslikud asutused nimetavad oma esindajad.

3. Juhataja võib anda vaatlejatele ja nende esindajatele loa osaleda rühma arutlustel ja pakkuda eksperditeadmisi. Neil ei ole siiski hääleõigust ja nad ei osale rühma soovituste või nõuannete koostamisel.

Artikkel 11

Kodukord

Siseturu, tööstuse, ettevõtluse ja VKEde peadirektoraadi ettepanekul ja temaga kokkuleppel võtab rühm lihthäälteenamusega ja eksperdirühmade standardtöökorra alusel kooskõlas horisontaalsete eeskirjadega vastu oma kodukorra.

Artikkel 12

Ametisaladus ja salastatud teabe käitlemine

Rühma ja alarühmade liikmed ja nende esindajad ning kutsutud eksperdid ja vaatlejad järgivad aluslepingutes ja nende rakenduseeskirjades sätestatud ametisaladuse hoidmise kohustust, mis kehtib kõigile institutsioonide liikmetele ja personalile, ning samuti komisjoni otsustes (EL, Euratom) 2015/443 (4) ja (EL, Euratom) 2015/444 (5) sätestatud komisjoni julgeolekunorme seoses liidu salastatud teabe kaitsmisega. Juhul kui nad kõnealuseid kohustusi ei täida, võib komisjon võtta kõik asjakohased meetmed.

Artikkel 13

Läbipaistvus

1. Rühm ja alarühmad peavad olema registreeritud eksperdirühmade registris.

2. Rühma liikmete kohta avaldatakse eksperdirühmade registris järgmised andmed:

a) isikuliselt ametisse nimetatud liikmete nimed;

b) liikmesorganisatsioonide nimetused; esindatav huvi;

c) muude avaliku sektori asutuste nimed;

d) vaatlejate nimed;

e) liikmesriikide ametiasutuste nimed.

3. Kõik asjaomased dokumendid, sealhulgas päevakorrad, protokollid ja osalejate kaastööd, avaldatakse kas otse eksperdirühmade registri kaudu või esitades registris lingi asjakohasele veebisaidile, kus nimetatud teave asub. Asjakohastele veebisaitidele pääsuks ei ole vaja ennast kasutajaks registreerida, samuti ei ole sellega seotud muid piiranguid. Eelkõige avaldatakse aegsasti enne koosolekut selle päevakord ja muud asjakohased taustteavet andvad dokumendid ning seejärel pärast koosolekut võimalikult kiiresti selle protokoll. Avaldamisel nähakse ette erandid ainult juhul, kui leitakse, et dokumendi avalikustamine kahjustaks Euroopa Parlamendi ja nõukogu määruse (EÜ) nr 1049/2001 (6) artiklis 4 määratletud avaliku või erahuvi kaitset.

Artikkel 14

Koosolekutega seotud kulud

1. Rühma ja selle alarühmade tegevuses osalejatele ei maksta nende teenuste eest tasu.

2. Komisjon hüvitab rühma või alarühma tegevuses osalemisega seotud reisi- ja elamiskulud. Kulud hüvitatakse vastavalt komisjonis kehtivatele eeskirjadele ja nende summade piires, mis on komisjoni talitustele iga-aastase vahendite eraldamise korra kohaselt selleks otstarbeks eraldatud.

Artikkel 15

Kohaldatavus

Käesolevat otsust kohaldatakse kuni 31. maini 2020.

Brüssel, 30. jaanuar 2018 Komisjoni nimel president Jean-Claude JUNCKER

(1) Komisjon on sätestanud riigiabi eeskirjad ( Euroopa Liidu Teataja C 188, 20. juuni 2014), mis on spetsiaalselt välja töötatud juhiste andmiseks liikmesriikidele selle kohta, kuidas suunata riiklikku raha integreeritud üleeuroopalist huvi pakkuvatesse tähtsatesse projektidesse, millel on selge ülekanduv mõju laiemale osale liidu majandusest ja ühiskonnast, nagu näiteks peamiste progressi võimaldavate tehnoloogiate puhul. Peamised progressi võimaldavad tehnoloogiad on teadmistemahukad ja neid iseloomustab intensiivne teadus- ja arendustegevus, kiire innovatsioonitsükkel, suur kapitalikulu ja tippkvalifikatsiooniga tööjõud (COM/2012/0341).

(2) COM(2017) 479 final.

(3) Euroopa Parlamendi ja nõukogu 18. detsembri 2000. aasta määrus (EÜ) nr 45/2001 üksikisikute kaitse kohta isikuandmete töötlemisel ühenduse institutsioonides ja asutustes ning selliste andmete vaba liikumise kohta (EÜT L 8, 12.1.2001, lk 1).

(4) Komisjoni 13. märtsi 2015. aasta otsus (EL, Euratom) 2015/443 komisjoni julgeoleku kohta (ELT L 72, 17.3.2015, lk 41).

(5) Komisjoni 13. märtsi 2015. aasta otsus (EL, Euratom) 2015/444 ELi salastatud teabe kaitseks vajalike julgeolekunormide kohta (ELT L 72, 17.3.2015, lk 53).

(6) Need erandid on ette nähtud avaliku julgeoleku, sõjaliste küsimuste, rahvusvaheliste suhete, finants-, raha- või majanduspoliitika, isikute eraelu puutumatuse ja isikupuutumatuse, kaubandushuvide, kohtumenetluse ja õigusnõustamise, kontrollimiste/uurimiste/auditite ja institutsioonide otsustamisprotsessi kaitseks.